**Convocatòria de premsa, dimecres 14 d’abril**

**Al Saló de Plens, es descobrirà demà la placa en memòria de l’alcalde i regidors pratencs afusellats per la Dictadura franquista**

Coincidint amb el 90è aniversari de la proclamació de la II República, demà, dimecres 14 d’abril, tindrà lloc l’acte en memòria dels representants públics afusellats per la Dictadura franquista i de totes les persones represaliades pel feixisme. Durant l’acte, que es farà demà a les 17 h al Saló de Plens de l’Ajuntament, es descobrirà la placa dedicada a la memòria de l’alcalde Lluís Serra i Giribert i altres regidors afusellats per la Dictadura franquista, entre ells Joan Nadal Guixà, Moisés Orcol Elía i Joan Reixach Prat.

Per part de l’Ajuntament, intevindran en aquest acte l’alcalde, Lluís Mijoler, la regidora de Memòria Història, Esther García, i la directora de l’Arxiu municipal, Marga Gómez. En nom dels familiars dels representants públics afusellats per la Dictadura franquista, hi intervindrà Lluís Serra (familiar de Lluís Serra i Giribert). Juntament amb l’alcalde, seran els encarregats de descobrir la placa en finalitzar els parlaments.

A l’acte, també assistiran altres familiars dels regidors afusellats per la Dictadura, membres de la Taula de Memòria Històrica del Prat i regidors i regidores dels diferents grups municipals. Les persones interessades podran seguir-lo en directe a través del canal de [Youtube de l’Ajuntament del Prat](https://www.youtube.com/user/ajuntamentdelprat), on també es podrà recuperar una vegada finalitzat.

Després d’aquest acte, a partir de les 19 h, s’inaugurarà l’exposició *El Prat 1939. La repressió franquista*, que es podràvisitar des de dijous 15 d’abril fins a finals d’octubre al Cèntric.El comissariat de la mostra, coordinada per l’Arxiu Municipal, ha anat a càrrec de l'historiador Joan Montblanc. Els mitjans gràfics que ho desitgin podran prendre imatges de la descoberta de la placa al Saló de Plens i de la inauguració de l’exposició al Cèntic.

|  |  |
| --- | --- |
| **CONVOCATÒRIA ALS MITJANS DE COMUNICACIÓ** | |
| **ACTE:** | Acte en memòria dels representants públics afusellats pel franquisme i inauguració de l’exposició sobre la repressió de la Dictadura al Prat |
| **DIA:** | Dimecres, 14 d’abril |
| **HORA:** | A partir de les 17 h |
|  |
| **LLOC:** | Acte de memòria i descoberta de placa: 17 h (Saló de Plens de la Casa de la Vila: Plaça de la Vila, 1).  Inauguració de l’exposició: 19 h (Cèntric Espai Cultural: Plaça de Catalunya, 39) |
|  |  |
|  |  |